Ny smartring vil måle dit blodtryk døgnet rundt

Smartringe måler typisk søvn, puls, aktivitet og restitution. Den nye Signal Ring fra amerikanske Vital Signals går en anden vej og fokuserer især på at holde øje med brugerens blodtryk hele døgnet. Ifølge producenten kan ringen måle blodtrykket løbende og i realtid – uden først at skulle kalibreres med en traditionel blodtryksmåler. Det adskiller den fra flere konkurrerende løsninger, hvor brugeren jævnligt skal sammenligne målingerne med en manchet om overarmen.

Det kan gøre Signal Ring interessant for personer, der ønsker at følge udviklingen i deres blodtryk over længere tid. Kontinuerlige målinger kan blandt andet afsløre udsving, som en enkelt måling hos lægen ikke nødvendigvis fanger.

Ikke godkendt til behandling

Der er dog god grund til at holde forventningerne i ro. Signal Ring er endnu ikke godkendt af de amerikanske sundhedsmyndigheder, FDA, til medicinsk brug. Målingerne bør derfor ikke bruges til at stille diagnoser, ændre medicin eller erstatte en godkendt blodtryksmåler.

Producenten har heller ikke fremlagt tilstrækkelig dokumentation til, at man endnu kan vurdere, hvor præcise målingerne er under almindelig brug.

Signal Ring har en oplyst batteritid på op til fem dage og viser resultaterne i en tilhørende app. Prisen er cirka 400 dollar, svarende til knapt 2.7000 kroner, og der kræves ikke løbende abonnement.

Ny smartring vil måle dit blodtryk døgnet rundt